АҞӘА, мшаԥымза 20 – Sputnik, Бадраҟ Аҩӡба. Иахьазы МГИМО аҭаларазы Аԥсны азеиԥшҵаратә усҳәарҭақәа рҵаҩцәа 18-ҩык арзаҳалқәа аарышьҭхьеит, иҳәеит Аԥсны Адәныҟатәи аусқәа рминистр ихаҭыԥуаҩ Кан Ҭаниа Sputnik аинтервиу аҭо.
"Ҳара есышықәса Аԥсны атәылауаа рҟынтәи арзаҳалқәа ҳадаҳкылоит МГИМО аҭаларазы", — иҳәеит иара.
Абитуриент аурыс бызшәеи англыз бызшәеи бзианы идыруазароуп.
"Абитуриент иалихуа афакультет иахьырԥшны идыруазароуп Урыстәыла аҭоурых, аекономика афакультет алихуазар – математика", — иҳәеит Ҭаниа.
Аиндаҭлара актәи аетап абитуриент изеиԥш зыҟаҵара аазырԥшуа еиҿцәажәароуп.
"Аԥсуа бызшәа удыруазароуп, аха МГИМО аҭаларазы ихадаратәны иҟам. Аҵараиурҭа аҭалара зҭаху маҷым. Идыру акоуп – аҵараиурҭа зыхьӡ ҳараку ҵаратә усҳәарҭоуп. Аҭаацәагьы ирҭахуп рыхшара асеиԥш иҟоу аҭыԥ аҟны аҵара рҵозарц", — ҳәа азгәеиҭеит Ҭаниа.
Ҭаниа иажәақәа рыла урыстәылатәи аган ацхыраара ду ҟанаҵоит Аԥсны азы акадырқәа реиҵааӡараҿы.
Есышықәса МГИМО Аԥснынтәи иҭалоит хәҩык аҿар, ҳәа иҳәоит Ҭаниа.